Starlight Rider

Starlight Rider on supersankari ja Metro City Sentinels -supersankariryhmän jäsen. Hän on nuori mustaihoinen mies, eikä ole iältään välttämättä vielä edes täysi-ikäinen. Hänen asuvalintansa ovat tummansiniset, hieman purppuraan vivahtavat trikoot hopeanharmailla koristekuvioilla ja asuun kuuluu myös kasvot puolittain peittävä naamio. Starlight Rider on Metro City Sentinelsien moottoriturpa ja krooninen huulenheittäjä, joka laukoo kehnoja puujalkavitsejä ja muita sukkeluuksia minkä kerkiää. Kuten hän mielellään vastustajilleen (ja kaikille muillekin) kertoo, Starlight Rider hallitsee painovoimaa ja hän kykenee voimillaan esimerkiksi lentämään lyhyitä matkoja ja naulitsemaan vastustajia paikoilleen.